འཛིན་སྐྱོང་བཀའ་ཤག་ནས་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་བ་ལ་བརྟེན་ནས་བོད་མིའི་སྤྱི་ཚོགས་ནང་གླེང་རྙོག་ཆེན་པོ་བྱུང་སྟེ།བཀའ་ཤག་གིས་གློ་བུར་ཐག་གཅོད་དེ་འདྲ་གནང་དགོས་པའི་རྒྱུ་མཚན་དང་རྒྱབ་ལྗོངས་གསལ་པོ་མ་བཟོས་ན།བཀའ་ཤག་གིས་བོད་མིའི་ཆིག་སྒྲིལ་དང་སྤྱི་ཚོགས་ལྷིང་འཇགས་ལ་གཏན་ནས་འགན་འཁུར་གྱི་མེད་པ་གསལ་པོ་ཆགས་པ་ཡིན་སྟབས།སྐབས་འདིའི་བཀའ་ཤག་ལ་ཡིད་ཆེས་བརླགས་ཤིང་བློ་ཕམ་ཆེན་པོ་ཡོད་སྐོར་བརྗོད་མཁན་དང་།ཡང་དོན་གཅོད་སྤེན་པ་ཚེ་རིང་མཆོག་ནས་ནོར་འཁྲུལ་ཞིག་བཟོས་མེད་ན།བཀའ་ཤག་ནས་ཐག་གཅོད་དེ་འདྲ་གཏན་ནས་གནང་མི་སྲིད་པ་སོགས་ཀྱི་གླེང་རྙོག་མང་པོ་འབྱུང་བཞིན་ཡོད་སྟབས།དེ་རིང་གི་གསལ་བཤད་དེའི་མཇུག་ཏུ།སྲིད་སྐྱོང་དང་བཀའ་ཤག་ལ་བོད་རྒྱ་ཆེའི་མི་མང་གི་མངོན་འདོད་བསྒྲུབ་རྒྱུའི་འགན་ལྕི་པོ་ཞིག་ཡོད་པ་དང་།བོད་མིའི་འགོ་ཁྲིད་ཀྱི་ལས་དོན་ལམ་ལྷོངས་ངང་བསྒྲུབ་རྒྱུར་ཨ་རི་སྐུ་ཚབ་དོན་གཅོད་ལྟ་བུའི་གལ་གནད་ཆེ་བའི་ལས་ཁུངས་དེའི་འགན་ཁུར་ཞུ་མཁན་གྱི་གནད་ཡོད་མི་སྣ་དེར་བཀའ་ཤག་གིས་གདེང་སྤོབས་སམ་ཡིད་ཆེས་ཐུབ་པ་ཞིག་ངེས་པར་དུ་དགོས་ཀྱི་ཡོད།དེར་བརྟེན་ད་རེས་ཀྱི་གསལ་བསྒྲགས་འདི་ལ་བརྟེན་ནས་བཀའ་ཤག་གིས་བྱང་ཨ་རིའི་སྐུ་ཚབ་དོན་གཅོད་འཕོ་འགྱུར་གཏོང་དགོས་བྱུང་བའི་རྒྱབ་ལྗོངས་ཇི་ཡིན་མང་ཚོགས་ནས་གོ་རྟོགས་ཐུབ་པའི་རེ་བ་ཡོད།ཅེས་གསུངས་འདུག